Sportminister se dreigemente oor BLM-kniebuiging ‘ongrondwetlik’Dr. Pieter Groenewald. (Foto: VF Plus) Die minister van sport, Nathi Mthethwa, se dreigemente teen sportlui wat nie die knie voor die Black Lives Matter (BLM)-ideologie wil buig nie, is ongrondwetlik en verkeerd. Só het die VF Plus se leier, dr. Pieter Groenewald, tydens die debat oor BLM in die parlement gesê. “Suid-Afrika se Grondwet maak voorsiening vir vryheid van assosiasie en indien die minister dink hy kan deelnemers aan sport of enigiemand anders verplig om voor BLM te buig, onderwerp hy hulle aan Marxisme.” Mthethwa het die Suid-Afrikaanse spelers in die Gallagher Premiership se besluit om nie die knie vir die Black Lives Matter-beweging te buig nie, bevraagteken. Hy was ook met Saru se president, Mark Alexander, in verbinding hieroor. “Ons wil graag weet wat aangaan en wat SA Rugby se houding hieroor is,” het Mthethwa gesê. Groenewald is egter van mening dat BLM niks anders is nie as ŉ Marxistiese beweging en dat dit enige Suid-Afrikaner se grondwetlike reg is om te weier om te kniel voor ŉ onaanvaarbare ideologie. “Die VF Plus doen ŉ beroep op elke persoon wat nie die knie wil buig nie, om sterk standpunt hieroor in te neem en hulle te beroep op die Grondwet. “Die stigters van BLM is ŉ selferkende, radikale neo-Marxistiese beweging wat uit eie erkenning daarop uit is om Westerse waardes te vernietig en wat ŉ openlike anti-wit-veldtog voer.” Minister Nathi Mthethwa. (Foto: Kopano Tlape/GCIS) Die dood van George Floyd in Amerika laat die vraag ontstaan waarom dieselfde ophef nie gemaak word van die dood van Collins Khosa wat in Suid-Afrika deur swart soldate doodgeslaan is nie, meen Groenewald. “Oor Khosa se dood was daar geen oproer of onluste nie. Was dit straks omdat dit swart-op-swart-geweld was? Die VF Plus is gekant teen enige vorm van polisie-brutaliteit of rassisme. Dit sluit enige wetgewing of instelling in wat ras as vertrekpunt gebruik.” Groenewald het gesê die VF Plus sal voor niemand kniel ter bevordering van enige beweging nie, maar sal net kniel voor God en voor geen ander mens of om geen ander rede nie. Die Sale Sharks se agt Suid-Afrikaanse spelers, Rob du Preez (losskakel), Faf de Klerk (skrumskakel), Dan du Preez (agtsteman), Jono Ross (kaptein en flank), Lood de Jager (slot), Jean-Luc du Preez (slot), Akker van der Merwe (haker) en Coenie Oosthuizen (stut), het nie Vrydagaand die knie voor hul wedstryd teen Harlequins gebuig nie. Die spelers het egter steeds gewys dat hulle teen rassisme gekant is deur T-hemde te dra met die woorde “Rugby against Racism” daarop.